**Turun Lasten Parlamentin säännöt**

Turun Lasten Parlamentin suurkokous Turun kaupungintalolla 16.11.2023

**1§ Turun Lasten Parlamentin tehtävä, toiminta-ajatus, visio ja tavoitteet**

**Tehtävä**

• Turun Lasten Parlamentti on turkulaisten alakoulujen oppilaskuntien vaikuttamisen ja osallistamisen väylä Turun kaupungissa.

•Tavoitteena on edistää kouluhyvinvointia ja kouluviihtyvyyttä sekä kehittää yhdessä turkulaisten eri hallintokuntien virkamiesten kanssa Turkua tulevaisuuden kaupunkina.

• Turun Lasten Parlamentti toimii kunnallisena vaikuttajana sekä seuraa tekemiensä aloitteiden ja yhteisesti tärkeäksi koettujen asioiden etenemistä.

• Koulujen oppilaskunnat, Turun Lasten Parlamentin hallitus, lasten osallisuuden kehittäjäopettajat sekä oppilaskuntatoiminnasta vastaavat yhdysopettajat kehittävät lapsille tärkeitä asioita vuorovaikutuksessa muun Turun kaupungin henkilöstön kanssa toteuttaen aktiiviseksi kuntalaiseksi kasvamisen ihannetta.

**Toiminta-ajatus**

Turun Lasten Parlamentti edustaa turkulaisten alakoulujen oppilaskuntia ja on lasten näkökulman asiantuntijaelin Turun kaupungissa. Se ajaa alakouluikäisten lasten asioita ja etuja, seuraa tekemiensä aloitteiden ja projektien etenemistä sekä toimii kunnallisena vaikuttajana.

Turun Lasten Parlamentin suurkokoukset, joissa on paikalla noin 70 edustajaa turkulaisista alakouluista, on yksi kanava lasten ja nuorten mielipiteiden, ehdotusten ja palautteen välittämisessä valmisteluun ja päätöksentekoon kaupungin toimialoille, luottamushenkilöille ja päättäjille.

**Visio**

Turkulaisten alakouluikäisten lasten ääntä kuullaan ja näkemykset otetaan kaupungin suunnittelussa, toiminnassa ja päätöksenteossa huomioon. Suurkokouksiin osallistuvat oppilasedustajat voivat osallistua ja vaikuttaa oman koulunsa oppilaskunnan tai Turun Lasten Parlamentin hallituksen esiin nostamissa ja tärkeiksi koetuissa ajankohtaisissa asioissa.

**Tavoitteet**

• Saada lasten mielipiteet otetuksi huomioon asioiden suunnittelussa ja valmistelussa.

• Lisätä lasten ja päättäjien vuorovaikutusta asioiden kehittämisessä.

• Edistää turkulaisten alakouluikäisten lasten vaikuttamis- ja osallistumismahdollisuuksia.

• Kehittää koulun toimintaa, nuorisotoimintaa, kulttuuripalveluja sekä muita peruspalveluja turkulaisten lasten näkökulmasta.

• Innostaa ja tukea lasten kiinnostusta osallistua pitkäjänteisesti asioiden valmisteluun, päätöksentekoon ja seurantaan.

• Tarjota alakouluikäisille lapsille mahdollisuus kasvaa osallistuvaksi ja aktiiviseksi kuntalaiseksi.

• Opettaa lapsille vaikuttamisen taitoja, ohjata lapsia laatimaan ja esittämään perusteltuja ehdotuksia ja mielipiteitä.

**2§ Turun Lasten Parlamentin hallituksen valinta ja hallituksen toimintatavat**

**Turun Lasten Parlamentin hallituksen valinta**

• Turun Lasten Parlamentin hallituksessa on 12 jäsentä.

• Kevätkaudella pidetään Turun Lasten Parlamentin järjestäytymiskokous, jossa valitaan seuraavaksi koulujen lukuvuodeksi uusi hallitus suljetulla lippuäänestyksellä. Kokouksessa valitaan hallitukseen 10 jäsentä.

• Ehdokkaaksi voi asettua 4.-5. luokkalainen Turun alakoulua käyvä oppilas.

•Jokaisesta Turun alakoulusta voi asettua ehdolle yksi edustaja, joka on valittu koulun omilla vaaleilla koulun ehdokkaaksi.

• Edellisestä hallituksesta jatkaa kaksi jäsentä. Mikäli halukkaita on enemmän kuin kaksi, äänestetään. Mikäli halukkaita ei ole, järjestäytymiskokouksessa valitaan niin monta jäsentä, että hallitukseen tulee yhteensä 12 jäsentä.

**Turun Lasten Parlamentin hallituksen toimintatavat**

• Hallituksen toimintakausi on yksi lukuvuosi.

• Turun Lasten Parlamentin hallitus kokoontuu osallisuuden kehittäjäopettajien kanssa koulujen toimintakauden ajan vähintään kerran kuukaudessa.

• Turun Lasten Parlamentin hallitus valitsee toimintakauden alussa keskuudestaan puheenjohtajan, sihteerin sekä muut tarvittavat toimihenkilöt.

• Turun Lasten Parlamentin hallituksen jäsenille ei makseta kokouspalkkioita, mutta kokouksiin järjestetään välipalatarjoilu ja syys- sekä kevätkauden viimeinen kokous järjestetään erityistilaisuutena hallituksen toiveita kuullen.

•Turun Lasten Parlamentin hallituksen toimintaa ohjaavat osallisuuden kehittäjäopettajat.

**3§ Turun Lasten Parlamentin toiminta**

• Turun Lasten Parlamentti on poliittisesti ja uskonnollisesti sitoutumaton.

• Turun Lasten Parlamentin suurkokouksia järjestetään 2-3 kertaa vuodessa.

• Turun Lasten Parlamentti tekee yhteistyötä alakoulujen oppilaskuntien hallitusten ja koulujen oppilaskuntatoiminnasta vastaavien yhdysopettajien kanssa.

• Turun Lasten Parlamentin toiminnassa huomioidaan tasa-arvo ja yhdenvertaisuus.

•Turun Lasten Parlamentin toimintaa ja muuta lasten osallisuustoimintaa ohjaavat osallisuuden kehittäjäopettajat

**4§ Turun Lasten Parlamentin toimintakausi**

Turun Lasten Parlamentin toimintakausi on yksi kalenterivuosi.

**5§ Turun Lasten Parlamentin suurkokoukset**

• Suurkokousten oppilasedustajat (2 oppilasta / alakoulu) valitaan alakoulujen oppilaskunnan hallituksen jäsenistä.

• Oppilasedustajia saattamaan voi jokaisesta alakoulusta tulla 1-2 opettajaa. Opettajilla ei ole kokouksissa äänioikeutta.

• Valitut oppilasedustajat saavat esittää puheenvuoroja ja tehdä aloitteita.

• Suurkokouksen oppilasedustajilla on oikeus itse vapaasti päättää, mihin asioihin he haluavat ottaa kantaa tai vaikuttaa.

• Turun Lasten Parlamentin suurkokousten jäsenille ei makseta kokouspalkkioita, mutta oppilasedustajille sekä heidän saattajilleen järjestetään kahvi-/mehutarjoilu.

**Koollekutsuminen**

•Turun Lasten Parlamentin suurkokouksen kutsu ja esityslista toimitetaan koulujen yhdysopettajille kaksi viikkoa ennen kokousta.

**Laillisuus ja päätösvaltaisuus**

Turun Lasten Parlamentin kokous on päätösvaltainen, mikäli vähintään 1/3 kokouskutsussa mainituista kokousedustajista on paikalla. Kokous todetaan lailliseksi, mikäli kokouskutsu on lähetetty asianmukaisella tavalla.

**Äänestys**

Äänestys voidaan toteuttaa avoimena tai suljettuna äänestyksenä. Äänestys suoritetaan lähtökohtaisesti avoimena, ellei joku kokousedustajista toisin vaadi. Henkilövalinnoista suoritettavat vaalit suoritetaan lähtökohtaisesti suljettuina. Jokaisella edustajalla on äänestyksissä tai vaaleissa yksi ääni ja enemmistö voittaa.

**Pöytäkirja**

Turun Lasten Parlamentin suurkokouksista tehdään pöytäkirja. Pöytäkirjan allekirjoittavat kokouksen puheenjohtaja, sihteeri sekä pöytäkirjantarkastajat. Suurkokouksen pöytäkirja on luettavissa Turun Lasten Parlamentin blogi-sivustolla.

**5§ Turun Lasten Parlamentin sääntöjen muuttaminen ja hyväksyminen**

Turun Lasten Parlamentti hyväksyy sääntönsä suurkokouksessa. Lasten Parlamentti voi tehdä muutoksia tai hyväksyä uuden säännön laillisella ja päätösvaltaisella kokouksella.